‘பார்ச்ட்’ Parched என்கிற இந்திப் படத்தில் வரும் காட்சி இது. கல்லானாலும் கணவன்... புல்லானாலும் புருஷன் அல்லவா? காதலும் திருமணமும் இந்த உலகின் வெகு அழகான விஷயங்கள். மனம் கவர்ந்த ஆணின் முதல் தொடுதல், ஒரு பெண்ணுக்குக் கொடுக்கும் இன்பங்களை வார்த்தைகளில் விவரிக்க முடியாது. தடைகள் நிரம்பிய, அச்சுறுத்தல் நிரம்பிய உலகில் தனக்கான ஒரே நிம்மதியாக அவள் தேடுவது, தன் மனம் கவரும் ஓர் ஆணையே. அவனிடம் தன்னை முழுமையாக ஒப்படைப்பவள், அவனுக்காகத் தன் வாழ்வையே மாற்றிக்கொள்வாள். அதனை அறியாமை, இயலாமை, பெண்களின் கடமை என்று கூறுவது முட்டாள்தனம். இன்றுவரை தலைகோதலுக்காக ஏங்கும் எத்தனையோ மனைவிகள் உண்டு. ஆனால், இருமனங்கள் ஒத்து இணைவதுதான் அழகான குடும்ப வாழ்வின் அடிப்படை என்பதுகூடத் தெரியாத சமூகத்தில், மனைவியின் ஆசைகள் குறித்துப் பேச என்ன இருக்கிறது?